I. Notum sit omnibus et futuris et presentibus quod Johannes de Castello novo querelas illas quę inter ipsum et fratres cistercienses de pasturis de Thure diu fuerant ventilatę, ex toto dimisit et illud juris in pasturis quod habebat in tenimentis de Thure, fratribus cisterciensibus sine ulla retentione donavit et in perpetuum possidendum concessit, eo pacto quod in satis, in pratis, vel in nemoribus, si damnum aliquod fecerint, pro capitali restituent. II. Ligna ad caulas, id est pargas, ad plaustra seu ad alia edificia, sine ipsius assensu vel ejus ministralium succidere non presument; bestiolas silvestres si se occasio prebuerit licenter capient; porcos vero et cervos tam masculini generis quam feminini si casu ceperint, jus suum sicut fetalium habet consuetudo, domino persolvent. III. Similiter idem ipse Johannes cumbam de Albanez, de qua inter ipsum et jam dictos fratres longa fuerat disceptatio, siquid in ea juris habebat eisdem fratribus cisterciensibus absolute donavit, volens pariter et concedens ut hinc inde ex utroque latere cumbe quantum conveniens foret, ad considerationem fratris Haymonis, tunc magistri Crespeii, ad pratum faciendum a nemore secernerent metasque ponerent et sic sub annuo censu trium solidorum jure perpetuo possiderent, ita quod roortas et percas ad opus plaustrorum suorum de nemore licenter assumerent, damnum aliquod si inferrent pro capitali redderent, alii vero qui de ipsis non essent neque ex eorum familia, si aliquid ibidem forifacerent, legem exsolverent. IV. Concessit etiam supradictus Johannes pro animabus patris sui et matris suę et antecessorum suorum ut fratres cistercienses viam quam juxta pratum fecerant quę diu in causa fuerat, pro qua de rebus ęcclesię Johannes ipse quadraginta solidos et dominus Virgeii totidem habuerat, prout usus eorum exposceret ampliarent, eorumque pastores de nemore bordellos licenter facerent, ligna ad calefaciendum acciperent, alia vero edificia ibi non facerent. Factum est hoc anno ab incarnatione Domini M°.C°. octogesimo primo per manum Acelini prioris et Pontii cellerarii cisterciensis, coram astantibus Johanne de Ladona, Guidone de Fange, Hugone crasso et Symone monachis cisterciensibus; Aymone de Crespeiis, Johanne Bergognen, Nicholao auriga, Lamberto cellerario, conversis; Humberto milite de Porta, Guidone preposito de Castello novo; Petro Chanteraul, Bernardo de Corbetaul. Ut autem hoc totum ratum possit haberi, nullaque violentia vel calumnia in perpetuum cassari vel turbari, ego Hugo Burgundię dux, rogatu ipsius Johannis, cartam hanc sigilli mei impressione signavi.